મંદિરના ટ્રસ્ટી મહેન્દ્રભાઈ ઝાએ જણાવ્યું કે, આ વર્ષે ૧૪૧મી રથયાત્રાનો મહત્ત્વનો પ્રસંગ એવો ‘જળયાત્રા મહોત્સવ’ ગુરુવારે ઉજવાશે. આ પ્રસંગે ષષ્ઠ પીઠાધીશ્વર વૈષ્ણવાચાર્ય દ્વારકેશલાલજી મહારાજનાં આશીર્વચન પણ પ્રાપ્ત થશે. મહોત્સવના મુખ્ય અતિથિ તરીકે નાયબ મુખ્યમંત્રી નીતિનભાઈ પટેલ ઉપસ્થિત રહેશે. સાથે મેયર બિજલબેન પટેલ, ગૃહરાજ્યમંત્રી પ્રદીપસિંહ જાડેજા સહિત ધારાસભ્યો, સાંસદ અને વિવિધ ક્ષેત્રના અગ્રણીઓ પણ ઉપસ્થિત રહેશે. જળયાત્રા મહોત્સવ બાદ પ્રતીકાત્મક રીતે ૧૫ દિવસ માટે ભગવાન મામાનાં ઘરે જતાં હોય છે અને તેઓ આ વર્ષે જ્યારે તા.૧૨મી જુલાઈના રોજ ભગવાન નિજ મંદિરે પરત ફરશે. આ પ્રસંગની ખુશાલીમાં સાધુ-સંતોનો ‘કાળી રોટી-ધોળી દાળ’નો ભંડારો યોજાતો હોય છે. જેમાં ભારતભરનાં વિવિધ અખાડાનાં સાધુ-સંતો હરિદ્વાર, ઋષિકેશ, અયોધ્યા, મથુરા, વૃંદાવન, બનારસથી માંડી સૌરાષ્ટ્રભરમાંથી આવતા હોય છે. આ વર્ષે ઉત્તરપ્રદેશનાં મુખ્યમંત્રી યોગી આદિત્યનાથજીને એક સન્માનનીય મહંતશ્રી તરીકે જગન્નાથજી મંદિર દ્વારા ભંડારામાં ઉપસ્થિતિ રહેવા માટે વિધિવત્ નિમંત્રણ પાઠવાયું છે. યોગી આદિત્યનાથજી ઉત્તરપ્રદેશના ગોરખમઠ, ગોરખપુરના સન્માનનીય મહંતશ્રી છે. તેઓની સંમતિની રાહ જોવામાં આવી રહી છે.